ארנו פנזיאס

אַרנו אלן פֶּנזיאס (באנגלית: Arno Allan Penzias; נולד ב-26 באפריל 1933) הוא פיזיקאי יהודי-אמריקאי, זוכה פרס נובל לפיזיקה לשנת 1978.

קורות חיים

נולד ב-1933 בעיר מינכן שבגרמניה הנאצית, ובגיל 6 נמלט משם לבריטניה במסגרת הקינדר-טרנספורטים. שישה חודשים לאחר מכן עזבו גם הוריו את גרמניה והם היגרו יחד לניו יורק ב-1940. קיבל אזרחות אמריקאית ב-1946. קיבל תואר ראשון מהסיטי קולג' של ניו יורק ב-1954, תואר שני מאוניברסיטת קולומביה ב-1958 ודוקטורט ב-1962.

הוא פיתח קולטני גלי רדיו רגישים מאוד שיועדו לתצפיות אסטרונומיות ביחד עם רוברט וילסון במעבדות בל (Bell Labs).

ב-1964, במהלך פיתוח קולט רגיש במיוחד, גילו השניים רעש שלא ידעו מה מקורו. מתחילה הם הניחו שמדובר ברעש שמקורו בגלים שנוצרים על פני כדור הארץ ובדקו את האפשרות שהרעש מגיע מהעיר ניו יורק הקרובה אבל פסלו אפשרות זו. בדיקה של הקולט הראתה שהוא היה מכוסה בלשלשת יונים (שאותה כינה פנזיאס "חומר דיאלקטרי לבן"). לאחר שהסירו את הגורם המפריע הרעש נותר כשהיה.

לאחר שפסלו כל מקור הפרעה שסברו שיכול להוות גורם לרעש, פרסמו מאמר על ממצאיהם. רעש זה נקרא לאחר מכן "קרינת רקע קוסמית" ומקובל לזהות אותו כתוצאה של המפץ הגדול. תגלית זו איששה את התאוריה בנוגע למפץ הגדול ועזרה לבסס אותה ובזכותה זכו הצמד בפרס נובל לפיזיקה.

קישורים חיצוניים

 
 ארנו פנזיאס, אנשי סגולה - יהודים זוכי פרס נובל, באתר בית התפוצות.
 

ניו יורק: אישים
בוגרי הסיטי קולג' של ניו יורק
בעלי תואר דוקטור מאוניברסיטת קולומביה
זוכי פרס נובל לפיזיקה
זוכי פרס נובל יהודים אמריקאים
יהודים זוכי פרסי האקדמיה הלאומית למדעים של ארצות הברית
פיזיקאים יהודים אמריקאים
יהודים חברי האקדמיה הלאומית למדעים של ארצות הברית
יהודים חברי האקדמיה האמריקאית לאמנויות ולמדעים
סגל מעבדות בל
זוכי מדליית הנרי דרייפר
אמריקאים שנולדו ב-1933